ภัทรียาเชื่อหุ้นดิ่งไม่แรง26ก.พ.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ตลาดไม่ต้องหยุดพักซื้อขาย
นักลงทุนระวังตัวพร้อมแล้วโพสต์ทูเดย์ — “ภัทรียา” มั่นใจ 26 ก.พ. วันตัดสินคดียึดทรัพย์ หุ้นดิ่งไม่ถึง 10% เซอร์กิตเบรกเกอร์ไม่ได้ใช้ นักลงทุนปรับตัวแล้ว
นางภัทรียา เบญจพลชัย กรรมการผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ในวันที่ 26 ก.พ. ซึ่งศาลจะอ่านคำตัดสินคดียึดทรัพย์ของพ.ต.ท.ทักษิณ ชินวัตร อดีตนายกรัฐมนตรี เชื่อว่าตลาดหุ้นไทยจะมีความผันผวนมาก แต่ก็คงไม่ถึงขั้นที่จะต้องใช้มาตรการหยุดพักการซื้อขายหุ้นชั่วคราว (เซอร์กิตเบรกเกอร์) เนื่องจากนักลงทุนมีการปรับตัวและการลงทุนตามสถานการณ์ที่เกิดขึ้นอย่างต่อเนื่อง
ทั้งนี้ เกณฑ์ของเซอร์กิตเบรกเกอร์ ตลาดหลักทรัพย์จะหยุดพักการซื้อขายชั่วคราวนาน 30 นาที กรณีดัชนีหุ้นปรับตัวลงแรงถึง 10% แรกภายในวันเดียวกัน และหากลงถึง 20% ก็จะหยุดพักยาวขึ้นอีก 1 ชั่วโมง 
กรรมการและผู้จัดการตลาดหลักหลักทรัพย์ กล่าวว่า ในช่วงนี้นักลงทุนได้ระมัดระวังการลงทุน ส่งผลให้มูลค่าการซื้อขายหลักทรัพย์เบาบางลง เหลือเฉลี่ยวันละ 1.2 หมื่นล้านบาทต่อวัน จากเดือนก่อนเฉลี่ยที่ 1.8 หมื่นล้านบาทต่อวัน
สถานการณ์การเมืองเป็นเรื่องที่น่าห่วงมากขึ้น แต่ก็เชื่อว่านักลงทุนได้ติดตามข้อมูลและรอประเมินสถานการณ์ก่อนถึงวันตัดสินคดีอย่างใกล้ชิดและปรับตัวให้ทันต่อข่าวสารที่เกิดขึ้นตลอดเวลา เริ่มเห็นนักลงทุนชะลอการลงทุนแล้ว 
“หากเกิดอะไรขึ้นจริง มั่นใจว่าตลาดหลักทรัพย์ก็มีเครื่องมือหรือมาตรการการเตือนที่พร้อมอยู่แล้ว” นางภัทรียา กล่าว
อย่างไรก็ตาม นักลงทุนต้องพิจารณาข่าวสารให้รอบด้านด้วย เพราะประเด็นการเมืองเป็นเพียงปัจจัยหนึ่ง ขณะที่ผ่านมายังมีปัจจัยอื่นที่ทำให้ตลาดหุ้นปรับตัวลงด้วย ไม่ว่าจะเป็นความกังวลของธนาคารพาณิชย์และเสถียรภาพทางการคลังของประเทศในยุโรป 
นอกจากนี้ อาจสังเกตเห็นได้ว่าการปรับตัวลงของตลาดหุ้นที่ผ่านมามีการปรับลงเป็นช่วงๆ ซึ่งขึ้นอยู่กับว่าช่วงไหนถูกกระทบจากข่าวหรือเหตุการณ์ใดเป็นหลัก และนับจากต้นปีมาต่างชาติได้ขายสุทธิแล้ว 9,400 ล้านบาท จากปีก่อนมียอดซื้อสุทธิ 5.6 หมื่นล้านบาท
เมื่อวันที่ 11 ก.พ. ตลาดหุ้นในเอเชียปรับตัวขึ้นทุกตลาด และตลาดหุ้นไทยก็ดีดขึ้นแรง ปิดที่ 695.41 จุด บวก 7 จุด หรือ 1.02% มูลค่าซื้อขายกระเตื้องขึ้น 13,827.28 ล้านบาท แต่นักลงทุนต่างชาติกลับมาขายสุทธิ 260 ล้านบาท รายย่อยทิ้ง 575 ล้านบาท โดยสถาบันช้อน 852 ล้านบาท 
นายสิงห์ ตังทัตสวัสดิ์ กรรมการผู้อำนวยการ ธนาคารกรุงเทพ (BBL) กล่าวในฐานะอดีตกรรมการและผู้จัดการตลาดหลักทรัพย์คนที่ 7 ว่า ผู้ที่จะเข้ามารับตำแหน่งกรรมการและผู้จัดการตลาดหลักทรัพย์คนใหม่จะต้องมีหลักธรรมาภิบาล (ซีจี) ที่ดี เพื่อสร้างความเชื่อมั่นในความสุจริตและน่าเชื่อถือให้แก่นักลงทุน 
นอกจากนั้น ควรมีความเป็นอิสระและไม่อ้างอิงกับการเมือง แต่จะอิสระในลักษณะไหนต้องขึ้นอยู่กับผู้มีอำนาจในการแต่งตั้ง